जोकोभिच सेमिफाइनलमा
दुईपल्टका विजेता नोभाक जोकोभिचले अस्ट्रेलियन जोन मिल्म्यानलाई पराजित गर्दै यूएस ओपन टेनिसको सेमिफाइनलमा स्थान बनाएका छन् ।
न्युयोर्क — दुईपल्टका विजेता नोभाक जोकोभिचले अस्ट्रेलियन जोन मिल्म्यानलाई पराजित गर्दै यूएस ओपन टेनिसको सेमिफाइनलमा स्थान बनाएका छन् ।५५ औं वरीयताका अस्ट्रेलियन मिल्म्यानको जादुमयी यात्रा टुंग्याएका जोकोभिचले अब जापानी केई निसिकोरीको सामना गर्नेछन् ।विम्बल्डनको उपाधि जितेर ५४ साता लामो उपाधिको खडेरी तोडेका जोकोभिचले अस्ट्रेलियन मिल्म्यानलाई ६–३, ६–४, ६–४ ले पराजित गरे । पछिल्लो ११ सहभागितामा जोकोभिच ११ औं पटक सेमिफाइनल पुगेका हुन् । उनले सन् २०११ र २०१५ मा उपाधि नै जितेका थिए । मिल्म्यानले चौथो चरणको खेलमा रोजर फेडेररलाई पराजित गरेका थिए । जोकोभिचविरुद्ध पनि कडा परिश्रम गरेका उनले खेललाई २ घण्टा ४९ मिनेटसम्म लम्ब्याएका थिए । ‘निकै कडा परिश्रम गर्नुपर्‍यो,’ खेलपछि जोकोभिचले भने, ‘मिल्म्यानले निकै थकाएर खेल्छन् र हरेक अंक जिताउन कसरत गराउँछन् । उनले आफैं पनि धेरै बल छुटाउँदैनन् र दायाँबायाँ कुदिरहन सक्छन् ।’यस्तै २१ औं वरीयताका निसिकोरीले मारिन सिलिचलाई पराजित गर्दै सेमिफाइनलमा स्थान बनाए । सन् २०१४ को फाइनलमा सिलिचसँग पराजित भएका निसिकोरीले २–६, ६–४, ७–६ (७/५), ६–४ को सेटमा जित दर्ता गरेका हुन् ।नाओमी ओसाकाअघिल्लो वर्ष हत्केलाको चोटका कारण प्रतियोगिता गुमाएका निसिकोरीले यसपालि राम्रो प्रदर्शन गरेका छन् । उनीसँगै महिलातर्फ जापानकी नाओमी ओसाकाले पनि सेमिफाइनलमा स्थान बनाएकी छन् । ग्रान्डस्लामको एकै संस्करणमा दुई जापानी खेलाडी सेमिफाइनल पुगेको यो पहिलोपल्ट हो । सन् २०१४ मा निसिकोरी तत्कालीन नम्बर एक जोकोभिचलाई पराजित गर्दै ग्रान्डस्लामको फाइनल पुग्ने पहिलो एसियाली खेलाडी बनेका थिए । त्यसयता भने उनले फाइनल यात्रा तय गरेका छैनन् । सन् २०१६ मा पनि उनी यूएस ओपनको सेमिफाइनलमा रोकिएका थिए । त्यतिबेला सिलिचसँगको खेल ४ घण्टा ८ मिनेट चलेको थियो ।‘मलाई थाहा छैन तर सिलिचसँगको खेल सधैं चुनौतीपूर्ण हुने गर्दछ,’ क्रोएसियाली खेलाडीविरुद्ध आफ्नो रेकर्ड ९ जित र ६ हार बनाएका जापानी निसिकोरीले भने । ‘म हरेक अंकका लागि संघर्ष गर्छु । विशेषगरी अन्त्यतिर मैले हरेक अंकका लागि ध्यान दिएको हुन्छु । आशा छ अर्कोपल्ट खेल पाँचाैं सेटसम्म पुग्ने छैन,’ उनले थपे ।